JOENSUUN LATU RY

TOIMINTASUUNNITELMA 2023
         	
Joensuun Latu on seitsemänneksi suurin Suomen Ladun 183 jäsenyhdistyksestä. Jäseniä oli vuoden 2021 lopussa 2697 ja jäsenmäärä on kasvussa. Alkava vuosi on Joensuun Ladun 72. toimintavuosi. Yhdistys noudattaa toiminnassaan Suomen Ladun strategian periaatteita:

Arvot:
Kaikilla on mahdollisuus ulkoilla
Ulkoilemme ympäristöä kunnioittaen
Kaikille avoin yhteisö
Olemme rohkeita ja uudistumme
Arvostamme vapaaehtoisuutta
Visio: Kaikki löytävät mielekkään tavan ulkoilla ja nauttia luonnosta.
Missio: Edistämme vastuullista, ympärivuotista ulkoilua.

Joensuun Latu edistää liikunnallista elämäntapaa, jakaa tietoa vastuullisesta retkeilystä, jokamiehenoikeuksista ja -velvollisuuksista sekä antaa lausuntoja ulkoilun olosuhteista. Yhdistys järjestää monipuolista toimintaa ympäri vuoden monenlaisille liikkujille, matalan kynnyksen lähiretkistä vaativiin vaelluksiin. Myös omatoimiseen liikkumiseen halutaan kannustaa: retkeilyvarusteiden lainaaminen, koulutukset ja opastukset, ensilumen ladun kausikortit, joukkueet kilometrikisoissa sekä kahvion ja luisteluradan ylläpito Lykynlammella tukevat omatoimista luonnossa liikkumista ja retkeilyä. 

Painopisteet vuodelle 2023:
-	Lykynlammen toiminnan ja ulkoiluolosuhteiden kehittäminen yhteistyössä Joensuun kaupungin ja muiden toimijoiden kanssa
-	Lasten ja perheiden toiminta
-	Valmiiden Suomen Ladun tapahtumakonseptien hyödyntäminen
-	Ekologinen ja sosiaalinen vastuullisuus
-	Itä-Suomen latualueen yhteistyön lisääminen, erityisesti maakunnan pienten yhdistysten kanssa
-	Ohjaajaresurssin vahvistaminen

Luontoliikuntaa lapsille ja perheille
Lapsiperheille suunnatuille tapahtumille on kysyntää ja perheliikunnan lisääminen on myös yksi Suomen Ladun tavoitteista. Hyviksi todettuja toimintamuotoja jatketaan: Muumien hiihtokoulussa opitaan jälleen hiihtotaitoja tehtävien ja leikkien avulla, Muumien retkeilykoulussa tutustutaan retkeilyyn ja tutkitaan luontoa. UlkonaKuinLumiukko-kampanjan hengessä rakennetaan lumiukkoja ja perinteinen Soihtuhiihto järjestetään helmikuussa. Myös lumikenkäilyä ja umpihankihiihtoa pääsee kokeilemaan ohjatusti. 
Loppukesällä on lapsille ja heidän vanhemmilleen oma Nuku yö ulkona -tapahtuma sekä myöhemmin syksyllä Koko perheen hämärähommat. Vuonna 2021 alkanut Seikkailevat perheet -toiminta laajenee Niinivaaran alueelle.

Hiihto
Joensuun Ladun perinteiset, suositut hiihtotapahtumat, Pyhäselän jäähiihto ja Otsalamppuhiihto järjestetään, mikäli jäälle saadaan vedettyä ladut. Itä-Suomen latualue ja Tunturikerho Kumpe vastaavat tulevan kevään hiihtoviikoista Lappiin: Länsi-Lapissa kohteina ovat Äkäslompolo, Muonio, Enontekiö ja Kilpisjärvi, Itä-Lapissa Luosto, Kiilopää ja Saariselkä. Hankiaiskelien tullen hiihdellään myös Patvinsuolla. Umpihankihiihtoa pääsee kokeilemaan tammikuussa Lykynlammen maastossa. Marras-joulukuussa lähdetään jälleen Kiilopään ensilumille. Hiihtolomaviikon aluksi, 4.3., vietetään kansallista hiihtopäivää, jolloin kaikkia kannustetaan ulkoilemaan, lähtemään laduille ja osallistumaan hiihtotapahtumiin. 

Omatoimisesti hiihtäville mahdollistetaan maksuton ensilumen ladun käyttö Kontiolahden ampumahiihtokeskuksessa sekä tarjotaan hiihtokaudella virkistävä taukopaikka palveluineen Lykynlammen kahviossa.

Lumikenkäily
Talven aikana järjestetään muutamia lumikenkäretkiä ainakin Paiholassa ja Lykynlammella. 

Retki- ja matkaluistelu
Uudenvuoden avauksena luistellaan jäätilanteen salliessa Kuoringan ympäri. Lykynlammen jäällä pidetään talkoovoimin yllä luistelurataa, mikäli sääolot sen mahdollistavat.

Patikkaretket, päivä- ja iltaretket
Päiväretkillä kohteina ovat mm. Kolin ja Patvinsuon kansallispuistot, Kolvananuuro ja Kaltimon kierros. Kesäkuussa lähdetään Ylläkselle vajaaksi viikoksi patikoimaan päiväretkille. Syksyn ruskaretki suuntautuu uuteen Sallan kansallispuistoon, jossa on mahdollisuus osallistua viikon vaellukselle tai päiväretkille. Matalan kynnyksen lähiretkiä voidaan suunnitella ja toteuttaa vuoden mittaan nopealla aikataululla. Niistä tiedotetaan verkossa ja uutiskirjeissä. 

Vaellukset ja yön yli kestävät retket
Edelliselle keväälle suunniteltu ja siltarikon takia peruuntunut nelipäiväinen vaellus Teljosta Ruunaalle patikoidaan helatorstaiviikonloppuna. Syksyn ruskavaellukselle lähdetään Sallaan. Viikonloppuretkillä tutustutaan Kolin Kiehisen kierrokseen sekä käydään karpaloretkellä Patvinsuolla. Itä-Suomen latualueen yhdistysten yhteinen viikonloppuretki tehdään Tiilikkajärven kansallispuistoon.

Polkujuoksu
Talven tullen kokeillaan villasukkajuoksua. Lumien sulettua jatketaan polkujuoksun yhteislenkkejä viikoittain eri puolilla Joensuuta ja lähikuntia. Yhteislenkkien vetäjiä tarvittaisiin lisää, joten aktiiviharrastajia kannustetaan osallistumaan ohjaajakoulutukseen.

Pyöräily
Iltapyöräilyjä Joensuun lähiympäristössä järjestetään tiistai-iltaisin touko-, kesä- ja elokuussa. Muutaman vuoden tauon jälkeen kierretään Jaamankierros toukokuun lopulla. Kuluneelta syksyltä peruuntunut pyöräretki Kontiolahden vaaroille pyritään toteuttamaan, samoin retki kesäteatteriin. Osallistutaan Kontiolahden kunnan järjestämään Höytiäisen ympäriajoon.
Joensuun Ladulla on joukkue pyöräilyn kilometrikisassa ja talvikilometrikisassa.

Melonta ja soutu
Melontaretket järjestetään yhteistyössä Joensuun Kauhojien kanssa. Ensi vuonna melotaan mm. Koitajoella, Pielisjoella, Viinijärvellä, Puulavedellä ja mahdollisesti Norjassa saakka. Joensuun Ladulla on joukkue Suomi meloo -tapahtumassa.
Kirkkovenesoutuharjoituksia järjestää Future Club. 

Kävely / Sauvakävely
Sauvakävelylenkkejä järjestetään mahdollisuuksien mukaan Joensuussa ja lähialueilla ja niistä tiedotetaan verkossa ja uutiskirjeissä. Joensuun Ladulla on joukkue kävelykilometrikisassa. Monilla retkillä suositellaan kävelysauvojen käyttöä.
            
Muuta toimintaa

Valokuva- ja teemaillat
Valokuvailloissa kuullaan retkikokemuksia ja nähdään kuvia sekä Joensuun Ladun omilta retkiltä että muiden retkeilijöiden reissuilta. Kevään valokuvailloissa matkataan Grönlantiin, Sveitsiin, Kilimanjarolle ja Suomen kansallispuistoihin.

Oppilaitosyhteistyö
Yhteistyötä Karelia-ammattikorkeakoulun fysioterapiaopiskelijoiden kanssa jatketaan ja kunnon ylläpitämiseksi on suunnitelmissa sekä ryhmätoimintaa että vesijumppaa. Riverian erä- ja luonto-opasopiskelijoille tarjotaan edelleen harjoittelupaikkoja ja otetaan vastaan opiskeluun kuuluvia näyttöjä. Yhteistyötä tehdään mahdollisuuksien mukaan myös Itä-Suomen yliopiston ylioppilaskunnan kanssa.

Uusien jäsenten ilta
Vuoden aikana Joensuun Latuun liittyneille uusille jäsenille järjestetään tilaisuus, jossa tutustutaan, esitellään yhdistyksen toimintaa ja kerrotaan tarjolla olevista vapaaehtoistehtävistä. 

Koulutus 
Suomen Latu järjestää ohjaajakoulutuksia, joihin yhdistyksen jäseniä kannustetaan osallistumaan. Suomen Latu tarjoaa koulutuksiin ilmaispaikkoja ja lisäksi Joensuun Latu on valmis osallistumaan koulutuskustannuksiin, jos osallistuja sitoutuu jakamaan osaamistaan yhdistyksen toiminnassa. Suomen Ladun tavoitteena on kasvattaa yhdistysten ohjaajien määrää huomattavasti. 

Suomen Ladun koulutuksia Itä-Suomessa:
Rakastu retkeilyyn -ohjaajakurssi 22.4. Joensuu
Tunteet hukassa -metsäseikkailun ohjaajakoulutus 28.4. Joensuu
Geokätköilyn ohjaajakurssi 29.4. Vuokatti
Luonto toimintaympäristönä -koulutus 4.5. Iisalmi
Metsämörriohjaajan peruskurssi 6.-7.5. Mikkeli
Metsämieli-vertaisvetäjäkoulutus 6.5. Kuopio
Polkujuoksun ohjaajakurssi 13.5. Siilinjärvi
Maastopyöräilyn alkeisohjaajakurssi 2.-3.9. Pieksämäki
Luonnossa kotonaan -peruskurssi 9.-10.9. Kuopio
Suomen Ladun kautta Joensuuhun on tulossa Suomen Hiihtoliiton tuottama Aikuisten hiihtokoulu -kokeilu, johon kuuluu neljä kokoontumiskertaa. Paikallisena yhteistyökumppanina on Hiihto-Kataja. Future Club järjestää Lykynlammella suksien voiteluinfon. 
Joensuun Ladun omana koulutuksena järjestetään Rakastu retkeilyyn -ilta, retkiruoka- ja suunnistuskursseja sekä viikonloppuvaellus, jossa harjoitellaan suunnistusta.
Lykynlampi ja Kuhamaja
Joensuun Latu ylläpitää hiihtokaudella kahviota Lykynlammen ulkoilukeskuksessa. Suksien voitelupalvelua Lykynlammella tarjoaa Future Club. Lisäksi Joensuun Latu huolehtii Lykynlammella paitsi luisteluradan ylläpidosta, myös piha-alueen lumitöistä.
Kuhamaja Kuhasalossa on jäsenten vuokrattavissa ympäri vuoden. Tulevana vuonna Kuhamajassa tehdään kattoremontti ja muuta kunnostusta tarpeen mukaan. 

Retkeilyvarusteet
Ylläpitämällä monipuolista ja laadukasta varustevarastoa tuetaan retkeilyharrastusta ja madalletaan kynnystä harrastuksen aloittamiseen. Varusteiden kuntoa seurataan, niitä korjataan ja tarvittaessa uusitaan. Myös varustehankinnoilla voidaan tukea perheliikuntaa, esim. lasten ahkio ja lastenkantorinkka helpottavat perheiden retkeilyharrastusta. Jäsenille tarjotaan mahdollisuus retkeily- ja liikuntavälineiden kierrättämiseen Lykynlammella järjestettävässä kirpparitapahtumassa. 

Turvallisuus

Retkien ja tapahtumien vastuuhenkilöt laativat riskianalyysit ja turvallisuussuunnitelmat. Yhdistys osallistuu tarvittaessa ohjaajien ensiapukoulutusten kustannuksiin. Tapahtumiin osallistujat ovat Suomen Ladun tapaturmavakuutuksen piirissä. Jäsenten tietoturvasta huolehditaan noudattamalla laadittuja tietosuojaselosteita. Koronapandemiaan liittyvää ohjeistusta seurataan ja toiminta järjestetään ajantasaisten ohjeiden mukaan. Yhdistyksellä on turvallisuusvastaava, joka seuraa turvallisten toimintatapojen noudattamista yhdistyksen retkillä ja tapahtumissa ja opastaa tarvittaessa ohjaajia.

Viestintä

Joensuun Latu tiedottaa toiminnastaan verkkosivuillaan, kuukausittain jäsenten sähköpostiin lähetettävällä uutiskirjeellä sekä kahdesti vuodessa ilmestyvässä jäsenlehdessä. Some-viestintään käytetään facebookia ja jossain määrin instagramia. Kutsut vuosikokouksiin julkaistaan lisäksi Karjalaisen järjestöpalstalla. Tapahtuman luonteesta riippuen tiedotukseen käytetään myös mediatiedotteita sekä Joensuun kaupungin, Karjalaisen ja Karjalan Heilin sekä paikallisten radiokanavien menovinkkipalveluja.

Yhteistyökumppanit 

Paikallista yhteistyökumppaneista tärkeimpiä on Joensuun kaupunki, joka omistaa Lykynlammen ulkoilukeskuksen ja vastaa liikuntapaikkojen, kuten latujen ylläpidosta. Ohjaajaresurssiin saadaan vahvistusta mm. Joensuun Kauhojista ja Hiihto-Katajasta. Yksittäisiä tapahtumia järjestetään ainakin Joensuun seutukirjaston ja Joensuun Perheentalon kanssa. 

Suomen Latu tukee yhdistyksiä tarjoamalla valtakunnallisiin tapahtumiin, kampanjoihin ja kiertueisiinsa valmiita konsepteja sekä markkinointi- ym. materiaalia. Tulevana vuonna Joensuun Latu on mukana seuraavissa Suomen Ladun kampanjoissa: Kansallinen hiihtopäivä, UlkonaKuinLumiukko, Retkelle-päivät, Nuku yö ulkona ja Koko perheen hämärähommat. Joensuun Latu osallistuu aktiivisesti Itä-Suomen latualueen toimintaan. Alueen puheenjohtajapäivät järjestetään syksyllä 2023 Joensuussa.
Joensuun Latu on myös Pohjois-Karjalan Liikunta ry:n, Pokalin, jäsen.

Vuoden aikana esille tuleviin yhteistyötarjouksiin suhtaudutaan avoimesti ja tapahtumakalenteria täydennetään pitkin vuotta.

Hallinto ja talous

Joensuun Latu on voittoa tavoittelematon yhdistys, jonka toiminta perustuu vapaaehtoisuuteen. Toimintaa ja taloutta johtaa syyskokouksessa valittu hallitus, jonka tavoitteena on pitää yhdistyksen talous vakaana ja tarvittaessa sopeuttaa toimintaa talouden tasapainottamiseksi. Toiminnan rahoitus perustuu jäsenmaksuihin sekä Lykynlammen ulkoilukeskuksen kahvion tuottoon. Yleisen kustannusten nousun vuoksi kahvion menot todennäköisesti kasvavat, mutta tuotteiden hintoja ei tulevana vuonna nosteta. Muita tulonlähteitä ovat retkeilyvarusteiden ja Kuhamajan käyttömaksut. Retket ja tapahtumat pyritään pääsääntöisesti toteuttamaan omakustanteisesti. 

Jäsenyys ja jäsenmaksut

Joensuun Ladun jäseneksi voi päästä jokainen yhdistyksen toiminnasta kiinnostunut hallituksen hyväksymä henkilö. Vuonna 2020 järjestetyssä valtakunnallisessa kyselyssä Joensuun Ladun jäsenistä 97 % piti jäsenmaksuja (v. 2020: 25 €, 32 € 12 €, 12 €, 16 €) sopivina, edullisina tai erittäin edullisina. Suomen Latu korottaa omaa jäsenmaksuosuuttaan ensi vuodelle henkilö- ja perhejäsenyysmaksuissa kahdella eurolla, joten myös yhdistyksen jäsenmaksuja on tarpeen hieman korottaa.

Jäsenmaksut vuonna 2023:
Henkilöjäsenyys: 28 € (Suomen Ladun osuus 18,50 €)
Perhejäsenyys (1 – 2 aikuista ja samassa taloudessa asuvat alle 18-vuotiaat lapset): 38 € (Suomen Ladun osuus 28,50 €)
Nuorisojäsenyys (alle 20-vuotiaat): 13 € (Suomen Ladun osuus 10 €)
Opiskelijajäsenyys (alle 29-vuotiaat): 13 € (Suomen Ladun osuus 10 €)
Rinnakkaisjäsenyys (henkilö jäsenenä toisessa latuyhdistyksessä): 17 € (Suomen Ladun osuus 10 €)

Toiminnan kehittäminen

Osaamista yhdistyksessä lisätään hyödyntämällä ohjaajakoulutusten lisäksi Suomen Ladun tarjoamia 
yhdistyksen toiminnan kehittämiseen tähtääviä koulutuksia. Alueelliseen ja valtakunnalliseen yhteistyöhön, kokouksiin ja koulutuksiin osallistutaan aktiivisesti ja samalla verkostoidutaan. Retkien ja tapahtumien ohjaajilta ja osallistujilta kootaan palautetta, joka käsitellään hallituksen kokouksissa ja tarvittaessa kehittämisilloissa. Retkien vaativuustaso pyritään kertomaan entistä selvemmin etukäteen, jotta jokainen löytää itselleen ja omalle kunnolleen sopivia retkiä.

Työryhmien, ohjaajien ja muiden vapaaehtoisten työtä tuetaan tarjoamalla koulutusta, opastusta ja selkeää, dokumentoitua ohjeistusta, esim. turvallisuuteen liittyen. Vapaaehtoistoimijoita kiitetään mm. tarjoamalla heille kiitospäivällinen. 

Toiminnan ekologiseen ja sosiaaliseen vastuullisuuteen kiinnitetään erityistä huomiota: otetaan käyttöön sähköiset laskut ja kirjanpito, vähennetään paperin käyttöä mm. kokousmateriaaleissa, tuetaan jäseniä yhdistyksen itseasioinnissa, kuten sähköisen jäsenkortin ja jäsenmaksulaskutuksen käyttöönotossa. Retkillä ja tapahtumissa vältetään kertakäyttöastioiden käyttöä ja kehotetaan ottamaan oma muki tai kuksa mukaan. Lykynlammen kahvio halutaan pitää helposti tavoitettavana taukopaikkana mm. lapsiperheille ja säilyttää hintataso ennallaan kustannusten noususta huolimatta.

Joensuun Ladun syyskokous 16.11.2022